**Ari Wegner** (s. 1984 Melbourne, Australia) on australialainen elokuvaaja, joka oli toisena naisena ehdolla parhaan kuvauksen Oscar-palkintoon; ehdokkuus tuli Jane Campionin ohjaamasta elokuvasta *The Power of the Dog*.

Ura
---

Wegner opiskeli elokuvaamista Victorian College of the Artsissa, mistä hän valmistui vuonna 2009. Samana vuonna hän osallistui Budapestissa elokuvaamisen mestariluokalle ja Berliinin elokuvajuhlien Berlinale Talents -ohjelmaan. Wegnerin ensimmäinen pitkä elokuva oli *Matière Grise* (2011), jonka ensi-ilta oli Tribecan elokuvajuhlilla.

Wegner kuvasi Foxtelille draamasarjan *The Kettering Incident*, josta hän sai vuonna 2016 Australian elokuva- ja televisioakatemian palkintoehdokkuuden. Seuraavana vuonna hän voitti brittiläisen independent-elokuvan palkinnon *Lady Macbethistä*, mistä hän oli myös Bafta-ehdokkaana.

Wegnerin ura alkoi lähteä nopeaan lentoon, ja hän sai useita projekteja. *Lady Macbethin* jälkeen hän kuvasi elokuvat *In Fabric* ja *The True History of the Kelly Gang*. Television puolella hän kuvasi yhdekseän osaa Steven Soderberghin sarjaan *The Girlfriend Experience*.

Wegnerin kuvaama *Zola* sai ensi-iltansa vuonna 2020 Sundancen elokuvajuhlilla. Elokuva oli kuvattu 16 millimetriselle filmille. Ohjaaja Jane Campion pyysi Wegneriä vuoden 2018 lopulla tulevaan projektiinsa, elokuvaan *The Power of the Dog*. Tavallisesti kuvaajat liittyvät tuotantoon vasta kuvausvaiheessa, mutta Campion ja Wegner olivat vuoden yhteyksissä jo ennen kuvauksia. Wegner on kertonut, että hän oppi tuntemaan prosessin aikana Campionin ja tämän toivoman ilmapiirin. Wegner sai työstään useita tunnustuksia, ja hän oli toinen nainen, joka oli ehdolla parhaan kuvauksen Oscar-palkintoon. Bafta-ehdokkuus oli puolestaan ensimmäinen naiskuvaajalle.

Lähteet
-------

1. ↑  Go the Dogs Press Kit (PDF)  2011. NZ Film. Viitattu 2.4.2022. (englanniksi)
2. 1 2  Cinematographer Ari Wegner to Receive TIFF Variety Artisan Award  2.9.2021. Below The Line. Viitattu 2.4.2022. (englanniksi)
3. ↑  Karen Peterson: Ari Wegner, Cinematographer, THE POWER OF THE DOG and ZOLA  27.11.2021. Alliance of Women Film Journalists. Viitattu 2.4.2022. (englanniksi)
4. ↑  Tomris Laffly: Cinematographer Ari Wegner on the Neon Intimacy of ‘Zola’ and Sun-Drenched Dread of ‘The Power of the Dog’ *IndieWire*.  6.12.2021. IndieWire Media, LLC. Viitattu 2.4.2022. (englanniksi)
5. ↑  Gabby Shacknai: Meet Ari Wegner: ‘The Power Of The Dog’ Cinematographer On The Verge Of Making Oscar History *Forbes*.  27.3.2022. Viitattu 2.4.2022. (englanniksi)
6. ↑  Samantha Bergeson: Cinematographer Ari Wegner Makes Oscars History as Second Woman to Be Nominated *IndieWire*.  8.2.2022. IndieWire Media, LLC. Viitattu 2.4.2022. (englanniksi)
7. ↑  Carolyn Giardina: BAFTA Crafts: Ari Wegner Becomes First Woman to Earn Cinematography Nod, Plus Other Notable Nominees and Omissions *The Hollywood Reporter*.  3.2.2022. The Hollywood Reporter, LLC. Viitattu 2.4.2022. (englanniksi)

Aiheesta muualla
----------------

* Ari Wegner Internet Movie Databasessa. (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |